Psalam (Šarić) 59.
Upravitelju pjevačkoga zbora; po napjevu: "Nemaj pogubiti"; od Davida; miktam; kad posla Saul i dade čuvati kuću, da ga ubiju.

1Izbavi me od zlih neprijatelja mojih, Bože, zaštiti me od tlačitelja mojih! 

2Otrgni me od zločinaca, sačuvaj me od krvopija! 

3Jer evo, o glavi mi rade, već drzoviti navaljuju na me; a na meni nema krivnje, nema grijeha, Gospode! 

4Nema na meni nikakva zlodjela, a oni nasrću i oružaju se; ustani, dođi mi u pomoć i gledaj! 

5Jest, ti, Gospode, Bože nad vojskama, Bože Izraelov, ustani i pohodi sve neznabošce; ne štedi lukavih klevetnika! 

6Uveče dolaze opet, laju kao psi, skitaju se gradom. 

7Gledaj, oni ruže ustima svojim, usne su njihove kao mačevi: "Tko može to slušati" 

8Ali ti, Gospode, ti ćeš im se nasmijati; ti se podsmijevaš svima tim neznabošcima. 

9Tebi ću pjevati, braniče moj; jer Bog je meni utočište! 

10 Milošću svojom dolazi mi Bog moj na susret; protivnike moje daje mi Bog za nasladu očiju. 

11 Ali ih ne davi, da to ne zaboravi narod moj, razbi ih snagom svojom; sruši ih na tlo, Svemogući, ti štite naš! 

12 Za grijeh usta njihovih, za riječi jezika njihova neka se uhvate u oholosti svojoj, za kletvu i laž, koju govore. 

13 Uništi ih u gnjevu svojem, istrijebi ih, da ih nema, neka spoznaju, da Bog vlada u Jakovu sve do krajeva zemaljskih! 

14 Uveče dolaze opet, laju kao psi, skitaju se gradom. 

15 Tumaraju okolo za hranom i mrmljaju ne nasitivši se. 

16 A ja ću pjevati jakost tvoju, rano ujutro kličući slaviti milost tvoju: "jer si mi bio utočište, u dan nevolje branik moj. 

17 Tebi ću pjevati, braniče moj; jer mi je Bog utočište, milostivi Bog moj! 

Psalmi (Šarić)